Vedeta din România care a decis să se retragă din televiziune. În luna februarie 2024 anunța că va prezenta o emisiune la postul de televiziune Antena Stars, însă acum a dezvăluit că va lua o pauză de la micile ecrane. Despre cine e vorba?
Laura Cosoi, în vârstă de 42 de ani, urmează să nască peste doar câteva luni, așa că a anunțat recent că va face o pauză de la carieră. Vedeta va aduce pe lume al patrulea copil, astfel că are nevoie de o perioadă de liniște. Pentru că burtica i-a crescut destul de mult, prezentatoarea emisiunii "Vacanță de vedetă" este nevoită să se retragă o perioadă din lumina reflectoarelor.
La finalul lunii februarie 2024, Laura Cosoi revenise pe micile ecrane cu o nouă emisiune, după o lungă perioadă de absență. Cei de la Antena Stars au reușit să o convingă să facă parte dintr-un proiect de televiziune.
"Au trecut mulți ani de când aștept un proiect care să-mi fie pe suflet și care să mi se potrivească și mă bucur foarte mult că am această șansă de a avea propria mea emisiune, care să mă reprezinte.
Vacanță de vedetă este un proiect care îmi aduce satisfacții și în cadrul căruia mă reîntâlnesc cu oameni dragi și mă bucur că descoperim locuri noi, destinații fascinante de vacanță, iar magia asta a călătoriei este una fantastică. Noi călătorim, în mare parte, cu cei mici și mi se pare că cele mai frumoase salturi pe care copiii le au se întâmplă în timpul călătoriilor. Mereu am crezut că cele mai bune investiții pe care le putem face sunt călătoriile și sper că și publicul va regăsi energia bună din platou, cu fiecare ediție urmărită", spunea ea.
Laura Cosoi a dat vestea minunată chiar la început de 2024. Actrița este însărcinată a patra oară și va naște în vară. Vedeta și soțul ei mai au trei fetițe minunate.
"Miracolul vieții", a scris vedeta, în descrierea unei fotografii în care apare în costum de baie.
A născut prima dată în anul 2018 o fetiță, căreia i-a pus numele Rita. În anul 2021 a născut pentru a doua oară și a devenit, din nou, mămică de fetiță, pe care a numit-o Vera. În 2022 a născut pentru a treia oară și a adus pe lume o fetiță perfect sănătoasă, care a primit numele Lara.